**לואיס דג'וי** (באנגלית: **Louis DeJoy**;‏ נולד ב-1957) הוא איש עסקים אמריקאי, שמכהן כמנהל הכללי של דואר ארצות הברית החל מה-16 ביוני 2020.

ראשית חייו
----------

לואיס דג'וי נולד וגדל בברוקלין, ניו יורק. הוא למד לתואר ראשון במנהל עסקים באוניברסיטת סטטסון שבפלורידה. לאחר סיום לימודיו הוא הוסמך כרואה חשבון במדינת פלורידה.

קריירה עסקית
------------

דג'וי היה המנהל הכללי של חברת "ניו בריד לוגיסטיקס" (New Breed Logistics), שבסיסה בהיי פוינט, קרוליינה הצפונית בשנים 1983–2014 ופרש לאחר שהחברה נרכשה על ידי XPO Logistics שבסיסה בקונטיקט תמורת סכום מדווח של 615 מיליון דולר. לאחר הרכישה הוא שימש כמנהל הכללי של עסקי שרשרת האספקה של XPO בצפון אמריקה עד לפרישתו בשנה שלאחר מכן ומונה לתפקיד אסטרטגי במועצת המנהלים של XPO, עד לפרישתו ממנה ב-2018.

ב-2001 נמצא בדוח ביקורת ששירות הדואר של ארצות הברית העניק לניו בריד לוגיסטיקס חוזה ללא תחרות בהיקף של יותר מ-300 מיליון דולר החל מ-1992. בדוח הביקורת סוכם שאם החוזה היה מוצג למכרז, היו נחסכים 53 מיליון דולר מכספי משלמי המיסים. בדיווח משנת 2020 של רשת NBC נאמר, "דוח הביקורת מעלה שאלות האם ניו בריד ביודעין חייבה את שירות הדואר יתר על המידה והוא מעלה מחדש את הרקע ואת הכישורים של דג'וי, מגייס כספים פורה של המפלגה הרפובליקנית, ותורם למי שמינה אותו לנהל את שירות הדואר על אף התנגדויות של פקידי ממשל רבים שהיו מעורבים בתהליך הבחירה שלו". בנוסף, בשני דיווחים של הקונגרס משנת 1999 צוין שלסכומים נפרדים של 9 מיליון דולר ו-33 מיליון דולר ששולמו לניו בריד יכול היה להיות "שימוש טוב יותר". המפקחת הכללית של שירות הדואר שכיהנה באותה תקופה פרשה ב-2003 לאחר שנוהלה נגדה חקירה פדרלית על שימוש לרעה מצדה בסמכות, בזבוז כספי ציבור וקידומים אישיים שנויים במחלוקת.

בעת הצגת מועמדותו כמנהל הכללי של הדואר היה דג'וי נשיא חברת LDJ Global Strategies, בנק השקעות בוטיק שבסיסו בגרינסבורו, קרוליינה הצפונית עם אינטרסים בעסקי מקרקעין, קרנות השקעות פרטיות, ייעוץ וניהול פרויקטים.

מגייס תרומות למפלגה הרפובליקנית
-------------------------------

דג'וי היה תורם ומגייס כספים מרכזי למספר פוליטיקאים מרכזיים במפלגה הרפובליקנית. הוא סייע לממן את מסע הבחירות של ג'ורג' ווקר בוש לבחירתו מחדש כנשיא בבחירות של 2004. הוא היה אחד ממארגני גיוס הכספים של רודי ג'וליאני בקרוליינה הצפונית בבחירות לנשיאות של 2008. הוא תרם סכום של 27,700 דולר למסע הבחירות של ג'ב בוש בבחירות לנשיאות של 2016. הוא תרם סכום של 1.2 מיליון דולר למסע הבחירות של הנשיא דונלד טראמפ בבחירות לנשיאות של 2020, וסכום זהה למפלגה הרפובליקנית מאז 2016.

באפריל 2017 מונה דג'וי כאחד מסגני יושב הראש לפיננסים של הוועדה הרפובליקנית הלאומית, לצד מי שהיה אז עורך דינו האישי של הנשיא טראמפ מייקל כהן ואיש קרנות הון סיכון אליוט ברוידי. במאי 2019 היה דג'וי ליושב ראש הפיננסי המקומי לוועידה הארצית של המפלגה הרפובליקנית של 2020 שתוכננה אז להתקיים בשארלוט, קרוליינה הצפונית.

בספטמבר 2020 דווח בוושינגטון פוסט ובניו יורק טיימס שעל פי עובדים לשעבר בחברת ניו בירד של דג'וי, הוא השתתף בתחבולה למתן תרומות על ידי אנשי קש (Straw donor), באמצעות החזרת כספים לעובדים שהרימו תרומות לפוליטיקאים. מהעובדים, בעיקר מהדרגים הניהוליים, צופה לתרום למגייסי כספים עבור מועמדי המפלגה הרפובליקנית וארגוניה. לאחר מכן הם שופו באופן מלא באמצעות מערכת הבונוסים של החברה. ברישומים הפיננסים של מסע הבחירות נראה שעובדי ניו בריד תרמו סכומים משמעותיים למועמדים רפובליקנים וסכומים זניחים למועמדי המפלגה הדמוקרטית. משנת 2000 ועד מכירתה של ניו בריד ב-2014, תרמו 124 עובדים סכומים שהסתכמו ביותר ממיליון דולר. רבים מאנשים אלו לא נהגו לתרום לפוליטיקאים לפני שהם עבדו בחברה ולא נהגו לתרום לאחר שסיימו לעבוד בה. הפעלת לחץ על עובדים לתרום למטרות פוליטיות, החזרים עבור תרומות כאלו, והשימוש בכספי החברה לתמיכה בפוליטיקאים, מהווים הפרה הן של חוקי קרוליינה הצפונית והן של חוקי הבחירות הפדרליים, אם כי בכמה מהמקרים עשויה לחול התיישנות. בשימוע שנערך בקונגרס באוגוסט, הכחיש דג'וי נמרצות את הטענות שהוא היה מעורב במהלכים כאלה. ועדת בית הנבחרים לרפורמה ופיקוח פתחה בחקירה בנוגע להאשמות ובנוגע לאפשרות שדג'וי שיקר לוועדה, וקראה לשירות הדואר להשעותו. התובע הכללי של קרוליינה הצפונית, ג'וש סטיין, אמר שהחזר הוצאות על תרומה פוליטית עשויה להיות הפרה של חוקי המדינה וש"כל טענה בקשר לכך תחקר באופן רציני".

המנהל הכללי של דואר ארצות הברית
-------------------------------

### בחירתו לתפקיד

ב-6 במאי 2020 בחרה מועצת המנהלים של שירות הדואר של ארצות הברית, שכל חבריה נבחרו על ידי הנשיא טראמפ ומינוייהם אושרו על ידי הסנאט, בדג'וי כמנהל הכללי של דואר ארצות הברית, על אף חששות שהועלו בנוגע לניגוד עניינים. באותו יום ברך נשיא איגוד הדוורים הלאומי (אנ'), פרדריק רולנדו, את דג'וי על מינויו, אך הזהיר מפני פוליטיזציה של שירות הדואר, באומרו: "שמירת הפוליטיקה מחוץ לשירות הדואר ושמירה על עצמאותו היא גורם מרכזי להצלחתו". דג'וי לא עבר את תהליך הבדיקה הרגיל עבור תפקיד המנהל הכללי. שירותיהן של שתי חברות איתור נפרדות נשכרו על ידי מועצת המנהלים, ואף אחת מהן לא הזכירה את שמו ברשימות המועמדים שלהן.

מינויו של דג'וי לא היה שנוי במחלוקת רק בשל קשריו הפוליטיים, אלא גם בשל מצבו הפיננסי. בעוד שהוא מכר את המניות של United Parcel Service ושל אמזון שהיו בבעלותו ערב כניסתו לתפקיד, הוא לא מכר מניות הון עצמי בשווי מוערך של 30 עד 75 מיליון דולר של XPO, שהיא קבלנית משנה של שירות הדואר. בתקופת כהונתו כמנהל הכללי של הדואר הרחיב שירות הדואר את היקף עסקיו עם XPO. בנוסף, כאשר מכר דג'וי את מניותיו באמזון, הוא רכש אופציות בחברה שמייצגת בין 20% ל-100% של אמזון. כאשר הוא החל לכהן כמנהל הכללי של הדואר נתן שירות הדואר עדיפות לחבילות של אמזון.

### משבר הדואר - 2020

|  |  |
| --- | --- |
|  |  ראו גם – **משבר שירות הדואר של ארצות הברית 2020** |

מחאה על רקע משבר הדואר, אוגוסט 2020
דג'וי הוא המנהל הכללי הראשון של דואר ארצות הברית מזה שני עשורים ללא שום ניסיון קודם בשירות הדואר. עם כניסתו לתפקיד ב-16 ביוני 2020, הוא החל לנקוט בצעדים כמו איסור על שעות נוספות ועל נסיעות למרחקים ארוכים להעברת דואר, זאת לצורך חיסכון בעלויות. הוא לא פרסם את הסיבות לשינויים אלו. צעדים אלו גרמו להאטת משלוחי הדואר. הדמוקרטים בקונגרס קראו לביטול צעדיו של דג'וי. יותר מ-600 מכונות מהירות למיון דואר תוכננו לפירוק והוצאה ממתקני הדואר. צעד זה העלה דאגות בנוגע לאפשרות שפתקי ההצבעה בבחירות לנשיאות של 2020 שנשלחו בדואר לא יגיעו עד ה-3 בנובמבר. בערים רבות הוסרו תיבות דואר. לאחר שהמידע על כך נפוץ ברשתות החברתיות, אמר דובר של שירות הדואר שהן הועברו לרחובות בהן תנועת העוברים ושבים ערה יותר ושבכל מקרה העברות אלו הופסקו עד לאחר הבחירות.

ב-7 באוגוסט 2020 הודיע דג'וי שהוא העביר מתפקידם או פיטר 23 מנהלים בכירים בשירות הדואר, כולל שני הבכירים האחראים על התפעול היומיומי. הוא אמר שהוא מנסה להפיח חיים חדשים ב"מודל העסקי השבור". חבר בית הנבחרים ג'רי קונולי, יושב ראש הוועדה המפקחת על שירות הדואר, אמר שצעדי הארגון מחדש הללו היו "חבלה בכוונה תחילה".

במכתב ששיגר ב-13 באוגוסט לעובדי שירות הדואר, אישר דג'וי את העיכובים בחלוקת הדואר וכינה אותם "השלכות בלתי צפויות" שלשינויים שבסופו של דבר ייעלו את השירות. באותה עת בה נקט דג'וי באותם צעדים שעובדי הדואר והאיגוד המקצועי שלהם טענו שהם מאיטים את חלוקת הדואר, אמר הנשיא טראמפ בראיון טלוויזיוני שהוא עצמו עוצר מימון לשירות הדואר במטרה לעקב את ההצבעה בדואר.

לאחר מחאות שנשמעו בקונגרס, פתח המפקח הכללי של שירות הדואר בבדיקה האם שינויי המדיניות של דג'וי עומדים בקנה אחד עם כללי האתיקה הפדרליים. ב-18 באוגוסט הודיע דג'וי ששירות הדואר משעה את המהלכים לקיצוצים בהוצאות וצעדים תפעולים אחרים עד לאחר הבחירות. מנגד הוא ציין שציוד שכבר הוצא מן השירות לא יוחזר.

בספטמבר הוציא בית משפט צו מניעה נגד שירות הדואר לשליחת דיוורים לתושבי קולורדו אודות מידע שגוי על ההצבעה בדואר במדינתם. מזכירי המדינה במדינות ארצות הברית דרשו שדג'וי יחשוף בפניהם את נוסחי הדיוורים שבכוונת שירות הדואר לשלוח, אך הוא סירב.

בחודש אוקטובר הסכים שירות הדואר להפוך על פיהם את כל השינויים שבוצעו ביוני שהשפיעו על שירותי הדואר במונטנה, ובכך יישבו תביעה משפטית שהגיש מושל המדינה נגד שירות הדואר ונגד דג'וי יום לפני שימוע שהתקיים בבית המשפט המחוזי בגרייט פולס. שירות הדואר הסכים להחזיר למקומן את תיבות הדואר שהוסרו, להחזיר לפעילות את מכונות המיון ואת מתקני המיון שנסגרו, להשיב על כנן את שעות השירות שצומצמו ולבטל את האיסור על שעות נוספות ועל נסיעות לטווחים ארוכים לחלוקת דואר, צעד שתקף בכל מדינות ארצות הברית.

ב-24 בפברואר 2021 ספג דג'וי ביקורת על החלטתו להתקשר בחוזה בלעדי בהיקף של 6.5 מיליארד דולר לטובת מודרניזציה של צי הרכב של שירות הדואר עם חברת אושקוש, שכבר קודם לכן התברר שאין לה את המומחיות בייצור מכוניות חשמליות, ולפיכך לא תוכל לעמוד במחויבותו של הנשיא ג'ו ביידן להסב את כל צי הרכב של השירות ל-100% חשמלי. בנוסף, הפנה חבר בית הנבחרים טים ראיין את תשומת לב הוועדה לניירות ערך ולבורסות לרכישה של 54 מיליון דולר של מניות אושקוש שנעשתה שעות מספר לפני שהוכרז על החוזה. דג'וי ורעייתו מחזיקים השקעות בסכומים שנעים בין 30 ל-70 מיליון דולר בחברות שקשורות לשירות הדואר.

תרומות נוספות ופעילות ציבורית
-----------------------------

ב-2014 העביר דג'וי תרומה בסכום של 747,000 דולר לאוניברסיטת דיוק, ששימשה לבניית מגדל "הבלו-דווילס" והמועדון על שם משפחת דג'וי באצטדיון הפוטבול של האוניברסיטה. באותה שנה התקבל בנו של דג'וי ללימודים במוסד והצטרף לנבחרת הטניס שלו בתור שחקן שלא הגיע לאוניברסיטה על סמך מלגת ספורט (Walk-on). בתו של דג'וי למדה אף היא לימודי מוזיקה באוניברסיטת דיוק.

דג'וי משמש כחבר בחבר הנאמנים של אוניברסיטת אילון שבקרוליינה הצפונית.

חיים אישיים
-----------

דג'וי נשוי לאלדונה ווס (אנ'), רופאה ילידת פולין, שבתקופת נשיאותו של ג'ורג' ווקר בוש כיהנה כשגרירת ארצות הברית באסטוניה. מאז 2017 משמשת ווס כסגנית יושב הראש של "ידידי הבית הלבן" (White House Fellows). ב-11 בפברואר 2020 הודיע הנשיא טראמפ על כוונתו למנותה כשגרירה בקנדה. אישור מינויה עדיין מתנהל בוועדת החוץ של הסנאט.

לבני הזוג בן ובת תאומים. הם מחזיקים בשני בתים: האחד בשכונת קלורמה שבוושינגטון, והשני הוא מעון בשטח של 1,000 מטרים בגרינסבורו, שאותו הם רכשו ב-2005, טרם כניסתו של דג'וי לתפקידו.

קישורים חיצוניים
----------------

ויקישיתוף מדיה וקבצים בנושא **לואיס דג'וי** בוויקישיתוף

הערות שוליים
------------

1. ↑  Alexander, Peter; Clark, Dartunorro; Talbot, Haley (May 7, 2020). "Top Republican donor tapped to lead struggling U.S. Postal Service". NBC News.
2. ↑  "About The Louis DeJoy and Aldona Z. Wos Family Foundation". Louis DeJoy Aldona Wos Family foundation.
3. ↑  Arcieri, Katie (December 15, 2015). "Triad CEO retires from firm that bought his company, joins board of directors". Triad Business Journal.
4. ↑  "Postal contracts awarded to DeJoy-run company were questioned in 2001 Postal Service audit". NBC News.
5. ↑  Finnegan, Daniel (February 7, 2020). "County approves sale of downtown building to Louis DeJoy's company". Triad Business Journal.
6. ↑  Izaguirre, Anthony; Slodysko, Brian (August 20, 2020). "Embattled postal leader is Trump donor with deep GOP ties". Associated Press.
7. 1 2 3 4  Armus, Teo (August 17, 2020). "As the House demands an interview with Postal Service chief Louis DeJoy, protesters picket his homes". The Washington Post.
8. ↑  Desiderio, Andrew; Levine, Marianne; Lippman, Daniel (August 21, 2020). "DeJoy defends proposed changes amid Postal Service furor". Politico.
9. 1 2 3  Estes, Adam Clark (August 7, 2020). "What's wrong with the mail". Vox.
10. ↑  Pierce, Charles P. (August 10, 2020). "Destroying the Postal Service Is the Most Republican Thing Trump Has Ever Done". Esquire.
11. ↑  Bernstein, Andrea; Marritz, Ilya (May 26, 2017). "The President, His Business Partner, and the Fundraiser". WNYC.
12. ↑  Finnegan, Daniel (May 7, 2020). "Lead fundraiser for Charlotte RNC named postmaster general. He starts in June". Triad Business Journal.
13. 1 2  DeJoy pressured workers to donate to GOP candidates, former employees say, The Bharat Express News, September 7, 2020.
14. ↑  Rob Schofield, DeJoy’s campaign contribution scheme is a familiar one, ncpolicywatch.org, September 7, 2020
15. ↑  Alison Durkee, Watchdog Files FEC Complaint Against Louis DeJoy As Outrage Over Alleged Campaign Finance Violations Grows, Forbes, Sep 11, 2020.
16. ↑  House Oversight Committee will investigate Louis DeJoy following claims he pressured employees to make campaign donations, postaltimes.com, September 8, 2020.
17. ↑  Wise, Justin (September 8, 2020). "North Carolina attorney general says DeJoy allegations merit investigation". The Hill.
18. ↑  "Board of Governors Announces Selection of Louis DeJoy to Serve as Nation's 75th Postmaster General". United States Postal Service. May 6, 2020.
19. ↑  Sherman, Donald (July 19, 2020). "Trump's new postmaster general could corrupt a key institution ahead of Election Day". NBC News.
20. ↑  "Statement of NALC President Fredric Rolando on the Appointment of Louis DeJoy as Postmaster General". National Association of Letter Carriers.
21. ↑  Jory Heckman, Former USPS executive casts doubts on vetting process for postmaster general, Federal News Network, August 20, 2020
22. ↑  Newsom, John (May 7, 2020). "Greensboro's Louis DeJoy named nation's new postmaster general". Greensboro News and Record.
23. ↑  Earle, Travis (July 24, 2020). "Trump's New Postmaster General Could Destroy The Postal Service". HillReporter.com.
24. ↑  Postal Service Has Paid DeJoy’s Former Company $286 Million Since 2013, newsbreak.com.
25. ↑  CNN, Marshall Cohen (August 12, 2020). "Financial disclosures reveal postmaster general's business entanglements and likely conflicts of interest, experts say". CNN.
26. ↑  "Congress urges Postal Service to undo changes slowing mail". AP News. August 6, 2020.
27. ↑  Daly, Matthew (July 15, 2020). "Mail delays likely as new postal boss pushes cost-cutting". Associated Press.
28. ↑  Postal Service overhauls leadership as Democrats press for investigation of mail delays, News Break, August 7, 2020.
29. ↑  Gordon, Aaron (August 13, 2020). "The Post Office Is Deactivating Mail Sorting Machines Ahead of the Election". Vice.
30. ↑  Behrmann, Savannah (August 13, 2020). "What's going on with the post office? Here's what we know". USA Today.
31. ↑  Ja’han Jones, Postal Service: We Will Stop Removing Mailboxes Ahead Of Election Day, HuffPost, Aug 17, 2020.
32. ↑  Axelrod, Tal (August 7, 2020). "New postmaster general overhauls USPS leadership amid probe into mail delays". The Hill.
33. ↑  Wirebeck, Taft (August 7, 2020). "'Wholly off-base': Greensboro's Louis DeJoy, new postmaster general, says he's not beholden to Trump". Greensboro News and Record.
34. ↑  Connolly Demands Postmaster General’s Resignation, connolly.house.gov, August 14, 2020.
35. ↑  Kristen Holmes and Veronica Stracqualursi, In new letter, USPS chief acknowledges 'unintended consequences' of recent policy changes, CNN, August 14, 2020.
36. ↑  "Trump admits he's blocking postal cash to stop mail-in votes". AP NEWS. August 14, 2020.
37. ↑  Marshall Cohen and Kristen Holmes (August 14, 2020). "Exclusive: Postal service inspector general reviewing DeJoy's policy changes and potential ethics conflicts". CNN.
38. ↑  Emily Cochrane, Alan Rappeport and Hailey Fuchs, Postal Service suspends changes after outcry over delivery slowdown, THE BUSINESS JOURNALS, Aug 18, 2020.
39. ↑  Pflum, Mary (August 28, 2020). "Despite DeJoy's vows to halt changes, serious problems persist, postal workers say". NBC News.
40. ↑  Elizabeth Joseph and Devan Cole. "Federal judge grants temporary restraining order to prevent USPS from sending election mailers with 'false statements'". CNN.
41. ↑  Iris Samuels, Postal Service agrees to reverse service changes, AP, October 15, 2020.
42. ↑  "Oshkosh Admitted Weakness on EVs Before Shock Postal Deal". Bloomberg.com.
43. ↑  Higgins-Dunn, Noah (March 9, 2021). "House lawmakers push Biden administration to investigate USPS contract with Oshkosh Defense". CNBC.
44. ↑  Cox, Chelsey. "Fact check: New postmaster general invested in Postal Service competitors". USA TODAY.
45. ↑  Chris Kuo and James Gao, dukechronicle.com, September 28, 2020.
46. ↑  "2018 Graduates and Award Winner". Duke University.
47. ↑  "Trustees". Elon University.
48. ↑  Norcross, Jack (May 7, 2020). "Elon University trustee Louis DeJoy selected to lead U.S. Postal Service". Elon University.
49. ↑  "Trump names Aldona Wos as his new ambassador to Canada". CBC.
50. ↑  Williams, Matt (June 7, 2004). "Bush taps city woman as Estonia ambassador". Greensboro News & Record.
51. ↑  Scott, Leon (August 24, 2020). "A Go-Go fueled protest against voter suppression". WUSA9.
52. ↑  Schlosser, Jim; Moffett, Margaret (August 10, 2005). "Newly renovated, it's a deal at $5.9 million". Greensboro News & Record

| המנהלים הכלליים של מחלקת הדואר של ארצות הברית ושל שירות הדואר של ארצות הברית |
| --- |
| הקונגרס הקונטיננטלי  (1789-1775) | פרנקלין • בצ'י • האזרד | החותם של מחלקת הדואר של ארצות הברית |
| מחלקת הדואר | 

|  |  |
| --- | --- |
| מחוץ לקבינט  (1829-1789) | אוזגוד • פיקרינג • האברשאם • גדעון גריינג'ר • מגז • מקלין |
| כחבר הקבינט  (1971-1829) | ברי • קנדל • נילס • פרנסיס גריינג'ר • ויקליף • ג'ונסון • קולמר • הול • האברד • קמפבל • ארון בראון • הולט • קינג • בלייר • דניסון • רנדל • קרסוול • מרשל • ג'וול • טיינר • קיי • מיינרד • ג'יימס • האו • גרשם • האטון • וילאס • דיקינסון • ואנאמייקר • ביסל • וילסון • גריי • סמית' • פיין • ויין • קורטליו • וון לנגרקה מאייר • היצ'קוק • ברלסון • הייז • וורק • ניו • וולטר פולגר בראון • פארלי • ווקר • האנגן • דונלדסון • סאמרפילד • דיי • גרונוסקי • אובריאן • ווטסון • בלונט |

 |
| שירות הדואר  (1971 ואילך) | בלונט • קלסן • ביילר • בולגר • קרלין • קייסי • טיש • פרנק • רניין • הנדרסון • פוטר • דונהו • ברנן • דג'וי |